Վասակ Հեթումյան (արքաեղբայր)

Վասակ Հեթումյան (նաև՝ Վասակ Արքաեղբայր, ), հայ իշխան (պարոն) Կիլիկիայի հայկական թագավորությունում, Ճանճի բերդի տերը, Պապեռոնի տեր Կոնստանդին Գունդստաբլ թագավորահոր և նրա երրորդ կնոջ որդին, Կիլիկիայի հայոց արքա Հեթում Ա-ի (1215-1270), Սմբատ Գունդստաբլի (1208-1276), Կիպրոսի թագուհի Ստեփանիա Էմիլիայի (1237-1249), Կալա-Մարիայի, Կոստանդինի և Հովհաննեսի եղբայրը, Հեթումի և Կոստանդինի հայրը, Հեթումյանների թագավորական տոհմից։

Կենսագրություն 
Վասակ արքաեղբայրը 1268 թվականին պատանդ է ուղարկվում Եգիպտոս՝ Մամլուքների սուլթանություն, որպեսզի ազատ արձակվի արքայորդի Լևոնը։ 1279 թվականին Լևոն Գ թագավորի կողմից ուղարկվում է Սիցիլիայի թագավորություն, որպես դեսպան։ Մահացել է 1285 թվականին։

Վասակ իշխանի ավետարան 

Վասակ արքաեղբայրը գրել է տվել մի ավետարան, որտեղ կա նաև իր և զավակների՝ Հեթումի և Կոստանդինի մանրանկարները։ Այն պահպանվում է Երուսաղեմի Սուրբ Հակոբյանց վանքի մատենադարանում (ձեռ. 2568, թ. 320): Մանրանկարի ներքևի հիշատակարանում գրված է՝
«Պարոն Վասակ է արքայեղբայրն Հայոց, ստացող սուրբ Աւետարանիս այս և աստուածապարգև զաւակք նորա՝ Կոստանդին և Հեթում, զորս ի պարս սիրելեացն իւր ընկալցի Քրիստոս Աստուած հայցմամբ սուրբ ծնողին իւրոյ։ Նաև զուղղող սորա զՅոհաննէս եպիսկոպոս՝ եղբայր սորա և զմերսն յիշեցէք ի Քրիստոս»։

Ծանոթագրություններ 

Կիլիկյան Հայաստանի իշխաններ
Հեթումյաններ